SENEC. Po orezoch drevín chystá senecká radnica jarnú výsadbu. Mesto budú zdobiť sirôtky, neskôr prídu na rad letničky.
"Sirôtky sa budú vysádzať len v centre mesta a letničky pribudnú na vstupoch do mesta, na stĺpoch verejného osvetlenia, v pyramídach po meste, na Farskom námestí či v Parku oddychu," povedala hovorkyňa mesta Senec Martina Ostatníková.
Kvety pravdepodobne vysadia aj na kruhovom objazde pri Lidli. Senčania sa mohli vyjadriť k jeho úprave.
Radnica sa stretáva aj s krádežami sadeníc. Minulý rok išlo o doteraz najväčšiu.
"V meste bolo ukradnutých 100 až 150 rastlín. Boli už zakorenené a po dosadení nových rastlín bolo stále vidieť, ktoré sú nové a ktoré "staré". Utrpel teda aj estetický efekt," priblížila hovorkyňa.
Ako dodala, radnica musela nakúpiť nové rastliny a opäť poslať pracovníkov sadiť, aj keď mohli v tom čase pracovať už na ďalších úlohách.